เตือนประชาชนอย่าหลงเชื่อโฆษณาผลิตภัณฑ์รักษารากผม ตัดต่อภาพผู้บริหารและอดีตผู้บริหารกระทรวงสาธารณสุขคู่สินค้า
นายแพทย์ รุ่งเรือง กิจผาติ หัวหน้าที่ปรึกษาระดับกระทรวงและโฆษกกระทรวงสาธารณสุข เปิดเผยว่า กระทรวงสาธารณสุข ได้รับแจ้งว่ามีเฟซบุ๊กเพจและเว็บไซต์ขายของจากประเทศจีน หลอกขายผลิตภัณฑ์รักษารากผม โดยมีการนำภาพผู้บริหารและอดีตผู้บริหารกระทรวงสาธารณสุข ไปใช้ตัดต่อร่วมกับผลิตภัณฑ์ หรือถือผลิตภัณฑ์ หวังสร้างความน่าเชื่อถือ จึงขอแจ้งเตือนประชาชนว่าอย่าหลงเชื่อ พร้อมยืนยัน กระทรวงสาธารณสุขเป็นหน่วยงานราชการ ไม่มีการนำภาพผู้บริหารกระทรวง หรือใช้โลโก้กระทรวง ไปการันตีสร้างความน่าเชื่อถือในการขายผลิตภัณฑ์หลอกลวงเหล่านี้ อีกทั้งตามระเบียบของแพทยสภา ไม่สามารถนำวิชาชีพแพทย์ไปขายสินค้าได้ ส่วนผลิตภัณฑ์ดังกล่าวมีลักษณะของการโฆษณาอวดอ้างเกินจริง สุ่มเสี่ยงที่จะมีส่วนประกอบที่เป็นอันตรายต่อร่างกาย ขออย่าหลงเชื่อซื้อผลิตภัณฑ์มาใช้ จะประสานสำนักงานคณะกรรมการอาหารและยา (อย.) ดำเนินการตรวจสอบต่อไป